**ПЕДАГОГИЧЕСКИ ПРИОРИТЕТИ В ПРОГИМНАЗИЯТА (5 - 7 клас)**

По правило прогимназиалното образование в България не е специализирано и не ориентира децата към една област на изява. Известна специализация в рана възраст има в училищата по изкуствата и спорта, а в последните 10 години и в математическите гимназии. По мое мнение, ранната специализация може би е ефективна по отношение на постигане на високи резултати в съответната област, но тези високи резултати са сравнително краткотрайни. Вредата за социализацията обаче, в случаите, когато детето поради наложени ограничения е лишено от много възможности да придобие социален опит, е трудно измерима. Възрастовите потребности на децата и естественото детско любопитство изискват среда, която да предоставя поле за проби и грешки, където децата могат максимално свободно да извършват избори, които не са фатално задължаващи. Именно такава среда и атмосфера, по мое мнение, би била най-подходяща за прогимназията.

Представям си основния дух на прогимназията като ***откривателство*** - на нови за децата науки и области на познанието, нови зашеметяващи факти, на нови начини за изразяване, езици, кодове, на нови роли и отношения, на нови за тях качества на собствените им характери, както и на хората около тях, - чрез изследване, опити, съпоставка на факти и явления, изграждане и защита на хипотези. У децата в прогимназията все още съществува естествената любознателност, и тя все още може да бъде развита (може, разбира се, и да бъде убита!), и развитието й би допринесло много за ефективността на обучението. Именно в прогимназията обучението може да бъде *ИНТЕРЕСНО* - чрез духа на откривателството. Интересно, продуктивно, атрактивно, публично, изпълнено със събития - конкурси, състезания, походи, празници, изложби, спектакли и всякакви други творчески изяви. В тази връзка зелените училища и всякакъв друг вид изнесено обучение се явяват много същностен елемент от работата в прогимназията. Това би трябвало да са емоционално и събитийно наситени периоди, в които децата да са интензивно ангажирани с много различни интересни и пълни с преживявания дейности - тук съвсем не не изключвам учебните занятия, напротив, имам предвид именно образователни дейности, но реализирани чрез нетрадиционни подходи.

От огромно значение за интелектуалното развитие на децата в тази възраст е откриването и осъзнаването на единството на света, на закони, които са валидни в различни науки, на сходни явления в различни сфери. Друго впечатляващо откритие е безкрайността на света във всичките му измерения и съответно безкрайността на познанието. Пътят към тези открития минава през философията и логиката, както и през техники за самостоятелна и групова изследователска работа, адаптирани за деца.

Подобно значение за социализацията на децата има тяхното успешно интегриране в социалните отношения - междуличностни и институционални. Този процес е тясно свързан с процеса на самопознание на децата, както и с развитието на техните умения за самоконтрол и ефективно общуване. Например, умения за ефективно самопредставяне при преминаване през процедури на селекция (конкурси, изпити, събеседвания); умения за ефективно извършване на избори, вземане на решения. Работата в тази посока е добре да протича в сътрудничество с родителите. Добре е родителите винаги да знаят какво целим ние, педагозите, правейки едно или друго с децата; да знаят как могат да помогнат на децата и на нас - можем да им го кажем чрез специално написани текстове, своеобразни коментари към учебниците и програмите, препоръки за заниманията вкъщи. Важно е също родителите да имат възможност да обсъждат с нас работата и напредъка на децата. Не съм привърженик на „училище за родители”, а на *училището заедно с родителите*.

При така очертана обща атмосфера и насоченост на прогимназиалната степен мястото на програмата „СТИЛ” също се очертава достатъчно ясно. Тя може да играе интегрираща роля по отношение на всички учебни дисциплини, на цялото учебно съдържание, да го мотивира, да го преосмисля. Другата важна възможност на програмата е непрекъснатата групова и индивидуална рефлексия и обратна връзка. Но и дори и да не се реализират тези две възможности, програмата СТИЛ има смисъл и резултат дори със самия начин на общуване, върху който е изградена - общуване в кръг, с лице, а не с гръб един към друг, общуване за това, което е важно за децата, а не за учителя, общуване, в което всеки може да изкаже мнението си и това е по-важно, отколкото да се узнае "правилния отговор". В такова общуване, в което всеки получава и отдава внимание, се раждат чувството за достойнство, високата самооценка и емпатията - най-ценните човешки качества.